
Članak 1.

1.1. 	Ovim Pravilnikom o radu (u daljnjem tekstu: „Pravilnik“) uređuju se prava i obveze Poslodavca i radnika iz radnog odnosa, a posebno:
-	sklapanje ugovora o radu; 
-	radno vrijeme; 
-	odmore, dopuste i godišnji odmor; 
-	zaštitu zdravlja, života i privatnosti radnika; 
-	postupke i mjere zaštite dostojanstva Radnika; 
-	zaštitu privatnosti Radnika; 
-	poslovnu tajnu i zabranu utakmice radnika s Poslodavcem; 
-	povrede obveza iz radnog odnosa; 
-	prestanak ugovora o radu;
-	plaće;
-	način osposobljavanja pripravnika.

1.2.	Pravilnik se neposredno primjenjuje na sve radnike ako prava i obveze pojedinog radnika nisu povoljnije uređeni kolektivnim ugovorom ili ugovorom o radu.
Članak 2.
2.1.	Poslodavac je obvezan uz puno poštivanje prava i dostojanstva svakog radnika izvršavati svoje ugovorne obveze, radniku isplaćivati plaću, pobliže odrediti mjesto i način obavljanja rada te osigurati uvjete za siguran rad.
2.2.	Radnik je obvezan savjesno i stručno obavljati ugovorom o radu preuzete poslove, usavršavati svoje znanje i radne vještine, štititi poslovne interese Poslodavca te se pridržavati strukovnih i stegovnih pravila koja proizlaze iz organizacije posla i pravila struke. 

Članak 3.

3.1.	Radnik je obvezan prema uputama Poslodavca savjesno i marljivo obavljati ugovorom preuzete poslove, pridržavajući se pravila koja proizlaze iz organizacije posla i pravila struke, štiteći pritom poslovne interese Poslodavca.

Članak 4.
4.1. 	Radni odnos je zasnovan kada Poslodavac i radnik sklope Ugovor o radu, a radnik otpočinje s radom na dan određen ugovorom o radu.
4.2. 	Radnik će obavljati poslove za obavljanje kojih je sklopio ugovor o radu. Pored poslova određenih ugovorom o radu, radnik je dužan po uputama direktora ili neposrednog rukovoditelja obavljati poslove koji su u skladu s naravi i vrstom posla radnog mjesta utvrđenog ugovorom o radu ili proizlaze iz njega, a iznimno i druge poslove u slučaju kada za time postoji potreba.

Članak 5.
5.1. 	Ako su zakonom ili Pravilnikom određeni posebni uvjeti za zasnivanje radnog odnosa, Ugovor o radu može sklopiti samo osoba koja zadovoljava te uvjete.

[bookmark: 4]Članak 6.
6.1. 	Poslodavac samostalno utvrđuje organizacijski ustroj i broj radnika, kao i uvjete koje radnici moraju ispunjavati za obavljanje pojedinih poslova sukladno sistematizaciji radnih mjesta (Prilog I). 
6.2. 	Prilikom zapošljavanja novog radnika, Poslodavac je ovlašten provjeravati znanje, sposobnosti i vještine kandidata na način kojeg smatra primjerenim, odnosno isto povjeriti stručnoj komisiji, organizaciji ili pojedincu stručnjaku.

TRAJANJE UGOVORA O RADU
Članak 7.
7.1. 	Ugovor o radu sklapa se na neodređeno ili određeno vrijeme.
7.2. 	Ugovor o radu sklopljen na određeno vrijeme prestaje istekom roka na koji je sklopljen.

Članak 8.
8.1.	Prilikom sklapanja Ugovora o radu može se ugovoriti probni rad. Trajanje probnog rada određuje se ugovorom o radu, s time da on može trajati najduže 6 (šest) mjeseci. 

8.2.	Rad radnika na probnom radu ocjenjuje osoba određena od strane Poslodavca. Ako radnik ne zadovolji na probnom radu, otkazat će mu se ugovor o radu uz otkazni rok od 7 (sedam) dana. 

Članak 9.

9.1. 	Poslodavac može zasnovati radni odnos s osobom koja se prvi put zapošljava u zanimanju za koje se školovala u kojem slučaju takav radnik radi u svojstvu pripravnika. 

9.2.	Ugovor o radu s pripravnikom zaključuje se na određeno vrijeme sukladno trajanju pripravničkog staža. Ukoliko, temeljem pozitivne ocjene osobe ovlaštene od strane Poslodavca, pripravnik na kraju pripravničkog staža pokaže zadovoljavajuće stečeno znanje na poslovima na kojima je radio, Poslodavac može s takvim radnikom zaključiti ugovor o radu na neodređeno vrijeme i temeljem sklopljenog ugovora o radu rasporediti ga na obavljanje odgovarajućih poslova. 

9.3.	 Pripravnički staž traje najviše godinu dana.

[bookmark: _Toc471290929][bookmark: 9]STRUČNO OSPOSOBLJAVANJE 
Članak 10.
[bookmark: 10]Poslodavac će odlučiti hoće li omogućiti radniku, u skladu s mogućnostima i potrebama rada, obrazovanje, osposobljavanje i usavršavanje, a radnik je dužan pohađati i s uspjehom završiti programe na koje ga Poslodavac uputi. 

Članak 11.

11.1. 	Obveza je svakog radnika da poslove za koje je zadužen obavlja savjesno i prema svojem najboljem znanju te da usavršava svoja znanja i radne vještine u skladu s naravi i vrstom posla kao i da štiti poslovne interese Poslodavca. U svojem ponašanju dužan je izbjegavati sve što bi moglo umanjiti ugled Poslodavca ili ometati redovno obavljanje djelatnosti Poslodavca.

11.2. 	Radnik je osobito dužan: 

-	Raditi s dužnom pozornošću i na način kojim ne ugrožava sigurnost i zdravlje, svoje i drugih radnika te sigurnost opreme i uređaja; 
-	Na radnom mjestu poznavati uvjete rada i moguće opasnosti pri radu, pridržavati se propisanih i priznatih mjera zaštite na radu i uputa proizvođača sredstava za rad; 
-	Upozoriti neposrednog rukovoditelja na sve kvarove i nedostatke na uređajima, opremi, sigurnosnim uređajima, osobnim i zaštitnim sredstvima kao i na neredovite pojave pri radu i postupku drugih osoba koje mogu oštetiti odnosno uništiti određenu opremu ili ugroziti zdravlje i sigurnost radnika; 
-	Obavijestiti Poslodavca o bolesti ili drugoj okolnosti koja ga onemogućuje ili bitno ometa u radu ili koja ugrožava život ili zdravlje osoba s kojima u izvršenju ugovora o radu radnik dolazi u dodir; 
-	Podvrći se provjeri da li se nalazi pod utjecajem alkohola, drugih opojnih sredstava ili provjeri zdravstvenog stanja kada se to od njega zatraži; 
-	Biti lojalan Poslodavcu; 
-	Biti predan poslu, što između ostaloga podrazumijeva i rad na vlastitoj edukaciji u poslu, poštivanje zadanih rokova posla, primjerenu komunikaciju s poslovnim partnerima i suradnicima, brigu o primjerenom poslovnom izgledu i odijevanju;
-	s dužnom pažnjom odnositi se prema imovini Poslodavca, posebno prema sredstvima za rad koja su mu dana na uporabu;
-	Pridržavati se odredaba internih akata Poslodavca i uputa nadređenih osoba zaposlenih kod Poslodavca.

11.3.	Obveza i pravo svakog radnika jest održavanje kolegijalnog odnosa i profesionalnog poštovanja ostalih radnika.    

11.4. 	Obveza i pravo svakog radnika jest ukazati Poslodavcu na propuste u bilo kojem dijelu poslovanja.

POVREDE OBVEZA IZ RADNOG ODNOSA 

Članak 12.

12.1. 	Ako radnik počini lakšu povredu obveza iz radnog odnosa, kojom će se naročito smatrati, ali nije ograničeno na sljedeće:

-	neopravdano kašnjenje na posao, 
-	neispunjavanje radne norme u slučaju dva mjeseca uzastopce odnosno tri mjeseca u periodu od šest mjeseci, 
-	nepoštivanje poslovnih obveza, odnosno njihovo izvršavanje nakon proteka rokova, a bez opravdanog razloga,

Poslodavac može radnika pisanim putem upozoriti na mogućnost otkazivanja ugovora o radu uvjetovanog skrivljenim ponašanjem radnika.  

12.2.	Teškom povredom obveza iz radnog odnosa naročito će se smatrati, ali nije ograničeno na sljedeće:

-	Povreda obveze čuvanja poslovne tajne; 
-	Povreda obveze čuvanja tajnosti podataka u odnosu na plaće; 
-	Namjerno oštećivanje, uništavanje ili krađa imovine koja pripada suradnicima ili Poslodavcu, 
-	Izbjegavanje ili odbijanje kontrole prilikom ulaska i izlaska iz radnih prostorija Poslodavca te nevjerodostojno prikazivanje podataka o prisutnosti na radnom mjestu;
-	Neprimjerena komunikacija sa suradnicima, klijentima i poslovnim partnerima; 
-	Dolazak na posao pod utjecajem alkohola ili droga; 
-	Namjerno iznošenje neistinitih informacija kako bi se ishodio posao ili odmor; 
-	Neovlašteno korištenje sredstava za rad, opreme i druge imovine Poslodavca; 
-	Neopravdani izostanak s posla duži od 3 (tri) dana tijekom jednog mjeseca;
-	Povreda zabrane tržišne utakmice s Poslodavcem;
-	Izražavanje bilo kojeg vida diskriminacije, a posebno na osnovi rasne ili etničke pripadnosti, spola, jezika, vjere, političkog ili drugog uvjerenja, nacionalnog ili socijalnog podrijetla te spolne orijentacije;
-	Nevjerodostojno prikazivanje rezultata rada;
-	Nepridržavanje internih akata Poslodavca. 

Članak 13.

13.1. 	Ugovor o radu mogu otkazati Poslodavac i radnik na način propisan Zakonom o radu.

13.2. 	Poslodavac može otkazati ugovor o radu uz otkazni rok propisan u članku 13. stavku 3. ovog Pravilnika (redoviti otkaz), ako za to ima opravdani razlog, u slučaju:

a)	ako prestane potreba za obavljanjem određenog posla zbog gospodarskih, tehnoloških ili organizacijskih razloga (poslovno uvjetovani otkaz);

b)	ako radnik nije u mogućnosti uredno izvršavati svoje obveze iz radnog odnosa zbog određenih trajnih osobina ili sposobnosti (osobno uvjetovani otkaz)

c)	ako radnik krši obveze iz radnog odnosa (otkaz uvjetovan skrivljenim ponašanjem radnika) ili

d)	ako radnik nije zadovoljio na probnom radu (otkaz zbog nezadovoljavanja na probnom radu).

13.3.	Poslodavac može otkazati ugovor o radu redovitim otkazom uz sljedeće otkazne rokove:

a) 	dva tjedna, ako je radnik u radnom odnosu kod istog poslodavca proveo neprekidno manje od jedne godine;
b)	mjesec dana, ako je radnik u radnom odnosu kod istog poslodavca proveo neprekidno jednu godinu;
c) 	mjesec dana i dva tjedna, ako je radnik u radnom odnosu kod istog poslodavca proveo neprekidno dvije godine;
d) 	dva mjeseca, ako je radnik u radnom odnosu kod istog poslodavca proveo neprekidno pet godina;
e) 	dva mjeseca i dva tjedna, ako je radnik u radnom odnosu kod istog poslodavca proveo neprekidno deset godina ili
f) 	tri mjeseca, ako je radnik u radnom odnosu kod istog poslodavca proveo neprekidno dvadeset godina.
13.4.	Otkazni rok iz članka 13. stavka 3. ovog Pravilnika radniku koji je kod poslodavca proveo u radnom odnosu neprekidno dvadeset godina, povećava se za dva tjedna ako je radnik navršio pedeset godina života, a za mjesec dana ako je navršio pedeset pet godina života.
13.5.	Radniku kojem se ugovor o radu otkazuje zbog povrede obveze iz radnog odnosa (otkaz uvjetovan skrivljenim ponašanjem radnika) utvrđuje se otkazni rok u dužini polovice otkaznih rokova utvrđenih u članku 13. stavku 3. i 4. ovog Pravilnika.
13.6.  Poslodavac koji ima opravdani razlog za otkaz ugovora o radu sklopljenog na neodređeno ili određeno vrijeme, bez obveze poštivanja propisanog ili ugovorenog otkaznoga roka (izvanredni otkaz), ako zbog osobito teške povrede obveze iz radnog odnosa ili neke druge osobito važne činjenice, uz uvažavanje svih okolnosti i interesa obiju ugovornih stranaka, nastavak radnog odnosa nije moguć.

Članak 14.

14.1.	Puno radno vrijeme iznosi 40 sati tjedno.
14.2.	Raspored radnog vremena određuje Poslodavac ugovorom o radu ili pisanom odlukom. 
14.3. 	Dnevni odmor traje 30 (trideset) minuta, a koristi se prema mogućnostima u korištenju       posla.



Članak 15.

Ugovor o radu s nepunim radnim vremenom sklopit će se kada priroda i opseg posla, odnosno organizacija rada ne zahtijeva rad u punom vremenu. 

PREKOVREMENI RAD
Članak 16.
U slučaju više sile, izvanrednog povećanja opsega poslova i u drugim sličnim slučajevima prijeke potrebe, radnik je na zahtjev poslodavca dužan raditi duže od punog, odnosno nepunog radnog vremena. 

PRERASPODJELA RADNOG VREMENA

Članak 17.
17.1.	Preraspodjelu radnog vremena Poslodavac će odrediti kada to zahtijeva priroda djelatnosti, odnosno poslovi i zadaci, organizacija rada, bolje korištenje radnoga vremena te izvršenje određenih poslova i zadataka u utvrđenim rokovima. 
17.2.	Poslodavac je dužan utvrditi plan preraspodijeljenog radnog vremena s naznakom poslova i broja radnika uključenih u preraspodijeljeno radno vrijeme te takav plan preraspodjele prethodno dostaviti inspektoru rada. 
17.3.	Radno vrijeme preraspodjeljuje se tijekom kalendarske godine na način da u jednom razdoblju traje kraće, a u drugom duže od punog ili nepunog radnog vremena. 
17.4.	Preraspodijeljeno radno vrijeme u razdoblju u kojem traje duže od punog ili nepunog radnog vremena može trajati najduže šest mjeseci.
17.5.	Preraspodijeljeno vrijeme ne smatra se prekovremenim radom.

Članak 18.

18.1.	U Društvu se vodi evidencija o prisutnosti na radu. 

18.2.	Radnici su dužni evidentirati vrijeme dolaska na rad i vrijeme odlaska s rada te svaki izlazak iz poslovnih prostorija Društva tijekom radnog vremena, ako rad obavljaju u prostorijama Društva. 

Članak 19.

19.1.	Radnik koji radi najmanje 6 sati dnevno ima svakoga radnog dana pravo na dnevni odmor u trajanju od 30 minuta, a prema mogućnostima u obavljanju posla, što se uračunava u radno vrijeme. 
19.2.	Tjedni odmor radnik koristi nedjeljom, osim ako Poslodavac svojom odlukom o rasporedu ili preraspodjeli radnog vremena zbog potreba obavljanja svoje djelatnosti ne odluči drugačije.
19.3.	Kada je prijeko potrebno, radnik je dužan raditi i nedjeljom, a dan tjednog odmora osigurava mu se tijekom sljedećeg tjedna. 
[bookmark: 19][bookmark: 19]
GODIŠNJI ODMOR
Članak 20.
20.1.	Radnik ima pravo na plaćeni godišnji odmor u trajanju od 4 (četiri) tjedna godišnje. 
20.2.	Za vrijeme korištenja godišnjeg odmora radniku će se isplatiti naknada plaće u visini ugovorene plaće. 
20.3.	Raspored korištenja godišnjeg odmora utvrđuje Poslodavac uzimajući u obzir potrebe organizacije rada i mogućnosti za odmor radnika i zahtjevu radnika za korištenje glavnog dijela godišnjeg odmora koji mora trajati neprekidno najmanje 2 (dva) tjedna uzastopno. 
20.4.	Godišnji odmor u trajanju od tjedan dana i kraće Poslodavac će odobriti radniku ako isto omogućuje neometano obavljanje radnih procesa te ako radnik isto najavi najmanje 2 (dva) radna dana prije namjeravanog korištenja. 
 
PLAĆENI DOPUST
Članak 21.

21.1.	Tijekom kalendarske godine radnik ima pravo na korištenje plaćenog dopusta u trajanju do ukupno 7 radnih dana u jednoj kalendarskoj godini i to kako slijedi:
-	za sklapanje braka – 3 radna dana;
-	za rođenje djeteta – 3 radna dana;
-	u slučaju teže bolesti člana uže obitelji – 3 radna dana;
-	u slučaju dobrovoljnog davanja krvi – 1 radni dan, na dan davanja krvi;
-	u slučaju preseljenja –1 radni dan.

21.2.	U slučaju smrti člana uže obitelji, radnik ostvaruje pravo na odsustvo u trajanju od jednog radnog dana bez obzira na ograničenje iz prethodnog stavka.
21.3.	Članom uže obitelji smatraju se: supružnik, srodnici po krvi u pravoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj ili djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati, te osoba koja s radnikom živi u izvanbračnoj zajednici.
21.4.	Odluku o plaćenom dopustu i njegovom trajanju donosi Poslodavac na temelju pisanog zahtjeva radnika uz podnošenje odgovarajućeg dokaza o nastupu okolnosti temeljem kojih se ostvaruje pravo na korištenje plaćenog dopusta. Ako radnik ne podnese spomenuti dokaz u roku od 20 radnih dana od nastupa određene okolnosti temeljem koje se ostvaruje pravo na korištenje plaćenog dopusta, smatrat će se da je radnik koristio godišnji odmor. 

21.5.	Radnik ima pravo na plaćeni dopust za vrijeme trajanja obrazovanja i/ili stručnog osposobljavanja na koje je upućen od strane Poslodavca.


IZOSTANAK S POSLA ZBOG ZDRAVSTVENOG STANJA
Članak 22.
Radnik je dužan, što je moguće prije, obavijestiti poslodavca o privremenoj nesposobnosti za rad, a najkasnije u roku od tri dana dužan mu je dostaviti liječničku potvrdu o privremenoj nesposobnosti za rad i njezinu očekivanom trajanju.

Članak 23.
23.1.	Osnovna plaća radnika za puno radno vrijeme i normalni radni učinak, utvrđena na osnovi složenosti poslova radnog mjesta i normalnih uvjeta rada na tom radnom mjestu, a u skladu s odredbama ovog Pravilnika, predstavlja najniži iznos kojega je Poslodavac dužan isplatiti radniku. 

23.2.	Radniku se može isplatiti stimulativni dio plaće kao rezultat posebnog zalaganja, stručnosti i kreativnosti u radu. Isplatu i visinu stimulativnog dijela plaće u svakom pojedinom slučaju utvrđuje direktor Društva.

23.3.	Plaća se isplaćuje za razdoblje koje čini kalendarski mjesec. Plaće i dodatci za plaću će se isplatiti najkasnije do 15. dana u mjesecu za protekli mjesec. Prilikom isplate plaće, Poslodavac je dužan radniku predati i njezin obračun. 

23.4.	Sukladno odredbi članka 23. stavka 1., Poslodavac je ovlašten radnicima koji posjeduju posebne vještine, znanja i organizacijske sposobnosti isplaćivati plaću koja je viša od najniže zajamčene temeljem ovog Pravilnika.

23.5.	Za otežane uvjete rada, prekovremeni i noćni rad te za rad nedjeljom, blagdanom ili nekim drugim danom za koji je zakonom određeno da se ne radi, radnik ima pravo na povećanu plaću i to kako slijedi:

-	za rad blagdanom ili neradnim danom propisanim zakonom – 50%
-	za prekovremeni rad – 50 %
-	za rad nedjeljom – 35 %
-	za noćni rad – 35 %.


[bookmark: _Toc471290936]ZAŠTITA PRIVATNOSTI RADNIKA 

Članak 24.
24.1.	Poslodavac će prikupljati, obrađivati i dostavljati trećima radi ostvarivanja prava i obveza iz radnog odnosa ili u vezi s radnim odnosom sljedeće osobne podatke radnika: ime i prezime, OIB, spol, bračni status, mjesto i datum rođenja, adresu, državljanstvo, početak rada kod Poslodavca, broj bankovnog računa, podatke o uzdržavanim članovima radnikove obitelji, osobu za kontakt u hitnim slučajevima, poznavanje stranih jezika, obrazovanje, dodatna znanja i vještine, važenje dokumenata (o boravku, radna dozvola, zdravstveno osiguranje). Osim navedenih, Poslodavac je ovlašten prikupljati i obrađivati i druge osobne podatke radnika pod uvjetima i na način propisan zakonom.	
24.2.	Podaci o radnicima prikupljaju se, obrađuju, koriste i dostavljaju trećim osobama isključivo radi ostvarivanja prava i obveza iz radnog odnosa odnosno u vezi s radnim odnosom.
24.3. Radnik je dužan bez odgode obavijestiti Poslodavca o svakoj promjeni osobnih podataka.
24.4.	Poslodavac će posebnom odlukom imenovati osobu koja je ovlaštena nadzirati da li se osobni podaci radnika prikupljaju, obrađuju, koriste i dostavljaju trećim osobama u skladu sa zakonom. Ta osoba mora uživati povjerenje zaposlenih, a podatke koje sazna u obavljanju svoje dužnosti mora brižljivo čuvati.  

Članak 25.

25.1.	Zabranjena je diskriminacija na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

25.2.	Zabranjena je diskriminacija u odnosu na uvjete za zapošljavanje, napredovanje na poslu, pristup svim vrstama i stupnjevima stručnog osposobljavanja, dokvalifikacije i prekvalifikacije, uvjeta zaposlenja i rada, otkaz ugovora o radu te prava članova i djelovanje u udrugama radnika i Poslodavca.

25.3.	Mjere koje su predviđene Zakonom o radu te drugim posebnim zakonima koji se odnose na posebnu zaštitu i pomoć određenih kategorija radnika, kao što su odredbe o zaštiti invalida, starijih radnika, trudnica i žena koje se koriste pravima iz zaštite majčinstva te odredbe koje se odnose na posebna prava roditelja, posvojitelja i skrbnika, ne smatraju se diskriminacijom.

25.4.	Diskriminaciju predstavlja uznemiravanje, što znači svako neželjeno ponašanje uzrokovano nekim od temelja iz članka 25. stavka 1. ovog Pravilnika, koje ima za cilj ili stvarno predstavlja povredu dostojanstva osobe koja traži zaposlenje ili radnika, a koje uzrokuje strah ili neprijateljsko, ponižavajuće ili uvredljivo okruženje.
25.5.	Diskriminaciju predstavlja i spolno uznemiravanje, što znači svako verbalno, neverbalno ili fizičko ponašanje spolne naravi, koje ima za cilj ili stvarno predstavlja povredu 	dostojanstva osobe koja traži zaposlenje i radnika, a koje uzrokuje strah ili neprijateljsko 	ponižavajuće ili uvredljivo okruženje.

25.6.	Poslodavac je dužan zaštititi dostojanstvo radnika za vrijeme obavljanja posla tako da im osigura uvjete rada u kojima neće biti izloženi uznemiravanju ili spolnom uznemiravanju, što uključuje i poduzimanje preventivnih mjera.

25.7.	Poslodavac je dužan imenovati osobu koja je ovlaštena primati i rješavati pritužbe vezane uz dostojanstvo radnika.

25.8.	Kada ovlaštena osoba ili Poslodavac zaprime pritužbu vezanu uz zaštitu dostojanstva radnika, dužni su u roku od 8 dana od dana dostave pritužbe istu ispitati te poduzeti sve potrebne mjere radi sprječavanja nastavka uznemiravanja ili spolnog uznemiravanja 	radnika ako utvrde da ono postoji.

25.9.	Radnik koji je podnio pritužbu, kao i radnik od kojeg se uzima izjava povodom pritužbe, mogu zahtijevati da pri davanju izjave budu prisutni njihovi punomoćnici.


25.10. Ako je pritužba podnesena u odnosu na radnika koji je ovlašten primati pritužbe, Poslodavac će za taj slučaj odmah po primitku pritužbe imenovati drugu osobu koja će biti ovlaštena postupati prema odredbama ovog Pravilnika.

25.11. Uznemiravanje ili spolno uznemiravanje predstavlja povredu obveza iz radnog odnosa.

25.12. Ako Poslodavac u roku od 8 dana od dana podnošenja pritužbe za zaštitu dostojanstva radnika ne poduzme mjere za sprečavanje uznemiravanja ili spolnog uznemiravanja, radnik, koji je uznemiravan ili spolno uznemiravan ima pravo prekinuti rad dok mu se ne osigura zaštita, uz uvjet da u daljnjem roku od 8 dana zatraži sudsku zaštitu pred nadležnim sudom. Za vrijeme prekida rada radnik ima pravo na naknadu kao da je radio, ali isključivo ako se dokaže da su navodi radnika bili točni te da je radnik uistinu pretrpio na poslu uznemiravanje ili spolno uznemiravanje. 

25.13. Svi podaci koji su utvrđeni u postupku zaštite dostojanstva radnika, smatraju se tajnom. Navedene podatke Poslodavac može iznijeti u javnost odnosno prenijeti ih trećim osobama uz pisanu suglasnost radnika i/ili kada to pozitivno-pravni propisi nalažu. Povreda tajnosti podatka iz prethodnog stavka ovog članka predstavlja povredu obveze iz radnog odnosa. 

25.14. Protivljenje radnika ponašanju koje predstavlja uznemiravanje ili spolno uznemiravanje ne smije biti razlog za diskriminaciju radnika.

25.15. Ako osoba ovlaštena primati pritužbe utvrdi da je radnik koji je podnio pritužbu uznemiravan ili spolno uznemiravan, obavijestit će Upravu Poslodavca o potrebi hitnog 	poduzimanja mjera radi sprječavanja daljnjeg uznemiravanja radnika. Osoba ovlaštena primati pritužbe, ovisno o okolnostima slučaja predložit će da se:

· osoba koja je uznemiravala ili spolno uznemiravala radnika premjesti na drugo mjesto u prostorijama Poslodavca,
· osoba koja je uznemiravala ili spolno uznemiravala radnika usmeno opomene,
· osoba koja je uznemiravala ili spolno uznemiravala radnika pisano upozori na 	mogućnost otkaza u slučaju ponavljanja uznemiravanja,
· [bookmark: 31]osobi koja je uznemiravala ili spolno uznemiravala radnika otkaže ugovor o radu.

Članak 26.
26.1.	Radnik koji smatra da mu je Poslodavac povrijedio neko pravo iz radnog odnosa može u roku od 15 dana od dana dostave odluke kojom je povrijeđeno njegovo pravo, zahtijevati od Poslodavca ostvarenje tog prava.
26.2.	Ako Poslodavac u roku 15 dana od dostave zahtjeva radnika ne udovolji tom zahtjevu, radnik može u daljnjem roku od 15 dana zahtijevati zaštitu povrijeđenog prava pred nadležnim sudom.
26.3.	Odluke o ostvarivanju prava neposredno se uručuju radniku ili se dostavljaju 	preporučenom poštom na posljednju adresu koju je radnik prijavio Poslodavcu. Ako radnik odbije primiti odluku ili je posljednja adresa koju je prijavio Poslodavcu pogrešna, dostavljanje se vrši isticanjem odluke na oglasnoj ploči Poslodavca. Smatra se da je 	dostava uredno izvršena istekom 8 dana od dana isticanja odluke na oglasnoj ploči.

Članak 27.
27.1. 	Radnici su dužni držati u tajnosti sve podatke koji se odnose na poslovanje Poslodavca i njegovih suradnika i klijenata, a posebno, ali ne ograničavajući se na, podatke koji se odnose na poslovnu politiku i razvojnu strategiju Poslodavca, cijene usluga Poslodavca i njegovih komitenata, podatke o poslovnim partnerima Poslodavca i cijeni njihovih usluga, know-how, kadrovsku politiku i plaće, financijske izvještaje i predviđanja, prodajne planove i izvještaje te druge podatke koji su po svojoj prirodi povjerljivi. Obveza čuvanja tajnosti u odnosu na navedeno proteže se i nakon prestanka ugovora o radu. Poslodavac je ovlašten zahtijevati naknadu štete pretrpljene uslijed povrede obveze iz ovog članka. 
27.2.	Ako usprkos svim poduzetim mjerama opreza, povjerljive informacije i/ili povjerljivi materijali dođu u posjed trećih neovlaštenih osoba, radnik je obvezan o tome bez odgađanja obavijestiti Poslodavca te poduzeti sve potrebne mjere kako bi se spriječio nastanak štete za Poslodavca i s njime povezanih društava.
27.3.	U  slučaju sumnje smatra li se koja informacija povjerljivom ili ne, smatrat će se povjerljivom dok Poslodavac ne izjavi suprotno.
27.4.	Povreda obveze iz ovoga članka smatrat će se bitnom povredom obveze iz radnog odnosa i predstavljati razlog za otkaz.
27.5.	Pored obveze naknade štete iz članka 27.1. ovog Pravilnika, Radnik će biti u slučaju povrede obveze čuvanja tajnosti podataka biti obvezan platiti kaznu od 10.000,00 EUR (deset tisuća eura) u kunskoj protuvrijednosti na dan plaćanja koja kazna dospijeva na dan povrede obveze čuvanja tajnosti podataka.

Članak 28.

28.1.	Radnik ne smije bez odobrenja Poslodavca, za svoj ili za tuđi račun, sklapati poslove iz djelatnosti koju obavlja Poslodavac.
28.2.	Ako Radnik postupi protivno zabrani iz stavka 1. ovog članka, Poslodavac može od radnika tražiti naknadu pretrpljene štete ili može tražiti da se sklopljeni posao smatra sklopljenim za njegov račun, odnosno da mu radnik preda zaradu ostvarenu takvim poslom ili da na njega prenese potraživanje zarade iz takvog posla.

Članak 29.
29.1.	Radnik koji na radu ili u svezi s radom uzrokuje štetu Poslodavcu, dužan je štetu naknaditi.
29.2.	Ako štetu uzrokuje više radnika, svaki radnik odgovara za dio štete koji je uzrokovao.
29.3.	Ako se za svakoga Radnika ne može utvrditi dio štete koji je on uzrokovao, smatra se da su svi radnici podjednako odgovorni i štetu naknađuju u jednakim dijelovima.
29.4.	Ako je više radnika uzrokovalo štetu kaznenim djelom počinjenim s namjerom, za štetu odgovaraju solidarno.
29.5.	Radnik koji na radu ili u svezi s radom, namjerno ili zbog krajnje nepažnje uzrokuje štetu trećoj osobi, a štetu je naknadio poslodavac, dužan je poslodavcu naknaditi iznos naknade isplaćene trećoj osobi.

Članak 30.
30.1.	Pravilnik stupa na snagu osmog dana od njegovog objavljivanja na način propisan pravilnikom ministra nadležnog za rad. Pravilnik će biti objavljen na oglasnoj ploči Poslodavca te na drugim vidljivim mjestima u prostorijama Poslodavca. 
30.2.	Pravilnik predstavlja sastavni dio svakog pojedinačnog ugovora o radu sklopljenog s Poslodavcem te se primjenjuje na svakog radnika, osim ako pojedinim ugovorom o radu koje pitanje nije povoljnije uređeno.
30.3.	Pravilnik donosi Uprava Društva, a mijenja se na način koji je propisan za njegovo donošenje. Izmjene i dopune Pravilnika objavljuju se na isti način kao i Pravilnik. 
30.4.	Svaki radnik može zahtijevati od Poslodavca primjerak Pravilnika.

